钦定古今图书集成/历象汇编/庶征典/第100卷 > 元
## 钦定古今图书集成/历象汇编/庶征典/第100卷 > 元

### 定宗三年野草自焚

按《元史定宗本纪》不载。　按《五行志》：“定宗三年戊申，
野草自焚，牛马十死八九，民不聊生。”

### 世祖至元十一年淮西火

按《元史世祖本纪》。不载　按《五行志》。至元十一年十
二月。淮西正阳火。庐舍铠仗悉毁。

至元十八年，扬州火。

按《元史世祖本纪》：“十八年三月乙亥，扬州火，发米七
百八十三石，赈被灾之家。”

### 成宗元贞二年杭州火

按《元史成宗本纪》。不载　按《五行志》。“元贞二年。杭州
火。燔七百七十家。”

### 大德六年太庙灾

按：《元史成宗本纪》：“大德六年五月戊申，太庙寝殿灾。”
“大德八年，杭州火。”

按《元史成宗本纪》。八年八月。杭州火。　按《五行志》。“燔
四百家。”

大德九年三月，宜黄县火。

按《元史成宗本纪》。不载。　按《五行志》云云。

大德十年，武昌路火。

按《元史成宗本纪》：“十年十一月丁亥，武昌路火。四月
壬戌，云南罗雄州军火。”

### 仁宗延祐元年扬子县火

按《元史仁宗本纪》。不载。　按《五行志》。延祐元年二月。
真州扬子县火。

延祐三年，重庆路火。

按《元史仁宗本纪》不载。　按《五行志》，“三年八月，重庆
路火，郡舍十焚八九。”

延祐六年，扬州火。

按《元史仁宗本纪》。不载　按《五行志》。“六年四月。扬州
火。燔官民庐舍一万三千三百馀区。”

延祐七年，英宗即位，诸王《告、任》等部火。

按《元史英宗本纪》：“七年三月庚寅即位，七月丁亥，诸
王告任等部火。”

### 英宗至治二年真州杭州火

按《元史英宗本纪》：“至治二年四月壬寅，真州火。十二
月乙酉，杭州火。”

至治三年，奉元宫火，利用库火。泰定帝即位，江都火。
按《元史英宗本纪》，三年五月戊午，奉元行宫正殿灾，
上都利用监库火。帝令卫士扑灭之。因语群臣曰：“世
皇始建宫室，于今安焉。朕嗣登大宝而值此毁。此朕
不能图治之故也。”　按《泰定帝本纪》，至治三年八月
癸巳即位，十月丙戌，扬州江都县火。　按《五行志》，三
年五“月，奉元路行宫正殿火，上都利用监库火。九月，
扬州江都县火，燔四百七十馀家。”〈纪作十月〉

### 泰定帝泰定元年袁州火

按《元史泰定帝本纪》。不载　按《五行志》。“泰定元年五
月，江西袁州火，燔五百馀家。”

泰定三年，龙兴辰州、杭州火。

按《元史泰定帝本纪》，“三年七月庚申，龙兴、辰州二路
火。”“八月辛丑，杭州火。”　按《五行志》：“三年六月，龙兴路
宁州高市火，燔五百馀家。七月，龙兴奉新州、辰州辰
溪县火。八月，杭州火，燔四百七十馀家。”

泰定四年，龙兴路火。杭州火。

按《元史泰定帝本纪》不载。　按《五行志》：“四年八月，龙
兴路火。十二月，杭州火，燔六百七十家。”

### 文宗天历元年杭州火

按《元史文宗本纪》：“天历元年十一月甲戌，杭州火。”
“天历二年彭水县、重庆路江夏县火。”

按《元史文宗本纪》不载。　按《五行志》：“二年三月，四川绍庆彭水县火。四月，重庆路火，延二百四十馀家。七
月，武昌路江夏县火，延四百家。十二月，江夏县火，燔
四百馀家。”

天历三年二月，河内诸县火。

按《元史文宗本纪》不载　“按《五行志》”云云。

### 至顺元年杭州火

按：《元史文宗本纪》：“至顺元年二月辛亥，杭州火。”
“至顺二年，杭州火。”

按《元史文宗本纪》：“二年七月乙未，杭州火。十月甲寅，
杭州火。”

至顺三年，杭州、池州火。

按《元史文宗本纪》：“三年五月丁酉，杭州火，被灾九十
一户；池州火，被灾七十三户。”

### 顺帝元统元年杭州火

按《元史顺帝本纪》。不载。　按《五行志》。“元统元年六月
甲申，杭州火。”

### 至正元年台州杭州火

按《元史顺帝本纪》。不载　按《五行志》。“至正元年四月
辛卯。台州火。乙未，杭州火。燔官舍民居、公廨寺观凡
一万五千七百馀间。死者七十有四人。”

至正二年，杭州火。

按《元史顺帝本纪》，二年三月戊子，杭州路火灾。　按
《别儿怯不花传》：至正二年，拜江浙行省左丞相，行至
淮东，闻杭城大火，烧官廨民庐几尽，仰天挥涕曰：“杭、
浙省所治，吾被命出镇，而火如此，是我不德累杭人
也。”疾驰赴镇，即下令录被灾者二万三千馀户，户给
钞一锭，焚死者亦如之，人给月米二斗，幼稚给其半。
又请“日减酒课，为钱千二百五十缗，织坊减元额之
半，军器、漆器权停一年，泛税皆停。”事闻，朝廷从之。
至正六年，延平路火。

按《元史顺帝本纪》。不载　按《五行志》。“六年八月己巳。
延平路火。燔官舍民居八百馀区。死者五人。”

至正十年，兴国路火。

按《元史顺帝本纪》。不载　按《五行志》。十年。兴国路自
春及夏。城中火灾不绝。日数十起。

至正十三年，有火降自天。

按《元史顺帝本纪》，“十三年十二月庚戌，京城天无云
而雷鸣，少顷有火见于东南”　按《五行志》，“十三年三
月丙戌，彰德路西南有火自天而下，如在城外，觅之
无有。十二月庚戌，潞州襄垣县有火坠于东南。”
至正十八年，遍地有火。

按《元史顺帝本纪》：“十八年三月辛未，大同路夜黑气
蔽西方，有声如雷。少顷，东北方有云如火，交射中天，
遍地俱有火，空中有兵戈之声。”

至正二十年，惠州路火。

按《元史顺帝本纪》。不载　按《五行志》。“二十年，惠州路
城中火灾屡见。”

至正二十一年，枪生火。

按《元史顺帝本纪》：“至正二十一年正月癸酉，民所持
枪忽生火焰，抹之即无，摇之即有。”

至正二十三年，广西、贵州火。

按《五行志》：“二十三年正月乙卯夜，广西贵州火，同知
州事韩帖木不花、判官高万章及家人九口俱死焉。
居民死者三百馀人，牛五十头，马九匹，公署仓库案
牍焚烧皆尽。”

至正二十八年，武库灾。张良弼军营灾。万安寺灾
按《元史顺帝本纪》，“至正二十八年六月甲寅，雷雨中
有火自天坠。焚大圣寿万安寺。”　按《五行志》：“二十八
年二月癸卯，京师武器库灾。己巳，陕西有飞火自华
山下流入张良弼营中，焚兵库器仗。六月甲寅，大都
大圣寿万安寺灾。是日未时雷雨中有火自空而下，
其殿”脊东鳌鱼口火焰出，佛身上亦火起。帝闻之泣
下，亟命百官救护，唯东西二影堂神主及宝玩器物
得免，馀皆焚毁。此寺旧名“白塔”，自世祖以来为百官
习仪之所，其殿陛阑楯一如内廷之制。成宗时，置世
祖影堂于殿之西，裕宗影堂于殿之东，月遣大臣致
祭。